KIAT ฟอร์มเจ๋ง กำไร 6 เดือนแรกโตเกือบ 70%
KIAT โชว์กำไร Q2/58 โตขึ้น 42.30% มาที่ 34.15 ลบ. จาก 24.00 ลบ. เมื่อปีก่อน ขณะที่งบ 6 เดือนแรก ออกมาเจ๋งกว่า กำไรโต 67.01% จาก 44.21 ลบ. มาที่ 73.83 ลบ. หลังราคาน้ำมันถูกลง พร้อมกับเตรียมปันผลผู้ถือหุ้น 0.01 บาท XD 25 ส.ค. นี้
13 ส.ค. 2558

บริษัท เกียรติธนา ขนส่ง จำกัด (มหาชน) หรือ KIAT รายงานผลการดำเนินงานไตรมาส 2/58 สิ้นสุดวันที่ 30 มิ.ย. 58 (รวมบริษัทย่อย) มีกำไรสุทธิ 34.15 ล้านบาท หรือมีกำไร 0.01 บาทต่อหุ้น เพิ่มขึ้นกว่า 42.30% จากช่วงเดียวกันของปีก่อน (ไตรมาส 2/57) ที่มีกำไรสุทธิ 24.00 ล้านบาท หรือมีกำไรสุทธิ 0.01 บาทต่อหุ้น
ขณะที่ผลการดำเนินงานช่วง 6 เดือนแรก มีกำไรสุทธิ 73.83 ล้านบาท หรือมีกำไร 0.03 บาทต่อหุ้น เพิ่มขึ้นราว 67.01% จากช่วงเดียวกันของปีก่อน ที่มีกำไรสุทธิ 44.21 ล้านบาท หรือ 0.02 บาทต่อหุ้น
ทั้งนี้ ผลประกอบการโดยรวมในช่วง 6 เดือนแรก ที่มีการปรับตัวขึ้น เป็นผลจากการที่บริษัทมีรายได้จากการบริการขนส่งสินค้า ซึ่งเป็นรายได้หลัก คิดเป็นสัดส่วน 83.96% ของรายได้ทั้งหมด เพิ่มขึ้นราว 1.73% จากปีก่อน อีกทั้งมีรายได้จากการจำหน่ายสินค้า ซึ่งคิดเป็นสัดส่วน 9.83% เพิ่มขึ้นราว 14.76% มาอยู่ที่ 43.45 ล้านบาท
นอกจากนี้ ต้นทุนในการดำเนินกิจการของบริษัทยังได้ปรับตัวลดลงอีกกว่า 10.74 ล้านบาท หรือราว 3.69% เมื่อเทียบกับช่วง 6 เดือนแรกของปีที่แล้ว โดยเป็นผลจากการที่ราคาเชื้อเพลิงได้ปรับตัวลดลงมาโดยตลอด ดังนั้นบริษัทจึงมีอัตรากำไรขั้นต้นสูงขึ้นกว่า 15.37%
ขณะเดียวกัน เมื่อวันที่ 13 ส.ค. 2558 คณะกรรมการของ KIAT มีมติให้ประกาศจ่ายปันผล สำหรับงวดดำเนินงาน ระหว่างวันที่ 1 ม.ค. 2558 ถึง 30 มิ.ย. 2558 เป็นเงินสด จำนวน 0.01 บาทต่อหุ้น โดยจะทำการขึ้นเครื่องหมาย XD หรือไม่ได้รับสิทธิปันผลใน วันที่ 25 ส.ค. 2558 และกำหนดให้มีการจ่ายเงินปันผลดังกล่าวใน วันที่ 10 ก.ย. 2558 